
       AVIZ

       asupra

propunerii legislative pentru completarea art.16 din Legea nr.223/2015 privind pensiile militare de stat
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.16 din Legea nr.223/2015 privind pensiile militare de stat, trimisă cu adresa nr. Pl-x 37 din 17 februarie 2016, înregistrată cu  nr. 4c-11/172 din 18 februarie 2016.
Senatul, în calitate de primă Cameră sesizată, a respins iniţiativa legislativă în şedinţa din data de 15 februarie 2016.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.2 din Regulamentul Camerei Deputaţilor, republicat.

           Propunerea legislativă are ca obiect de reglementare completarea art.16 din Legea nr.223/2015 privind pensiile militare de stat, în sensul reducerii vechimii în serviciu pentru specialiştii cu înaltă şi/sau dublă calificare profesională, încadraţi pe filieră externă în vederea îndeplinirii atribuţiilor instituţiei.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 1 martie 2016.

Membrii comisiei au examinat propunerea legislativă supusă avizării, expunerea de motive şi avizul negativ al Consiliului Legislativ, transmis prin adresa cu nr.1186 din 3 noiembrie 2015.
Guvernul României nu a transmis până în prezent punctul de vedere referitor la această iniţiativă legislativă, obligatoriu întrucât iniţiativa legislativă implică modificarea prevederilor bugetului de stat, fiind aplicabile dispoziţiile art.111 alin.(1) teza a doua din Constituţia României, republicată.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru completarea art.16 din Legea nr.223/2015 privind pensiile militare de stat, întrucât introducerea unei excepţii prin soluţia legislativă propusă creează o discriminare faţă de ceilalţi beneficiari ai pensiei de serviciu, încălcând astfel principiul constituţional al egalităţii în drepturi. 
În raport de obiectul şi conţinutul reglementării, iniţiativa legislativă face parte din categoria legilor organice.

